Συνδικάτο του Εγκλήματος

Το Συνδικάτο του Εγκλήματος γνωστό και ως «Συνδικάτο Δολοφόνων» ήταν μια ελληνική εγκληματική οργάνωση που έδρασε στην Ελλάδα από τα τέλη της δεκαετίας του 1980 και μέχρι τα μέσα της δεκαετίας του 1990 με τα μέλη της να θεωρούνται υπεύθυνα για κάθε είδους εγκληματική ενέργεια, από συμβόλαια θανάτου, μέχρι ένοπλες ληστείες και εκβιασμούς επιχειρηματίων.

Μέλη
Τα ιδρυτικά μέλη του Συνδικάτου φέρονται να ήταν οι Αντώνης Δίπλας (αρχηγός), Κώστας Ναστούλης (υπαρχηγός), Βασίλης Καλτσάς (υπαρχηγός), Βασίλης Σούφλας (εκτελεστής) και Θόδωρος Κατηφίδης. Η αρχική αυτή ομάδα του Συνδικάτου εξαρθρώθηκε τον Αύγουστο του 1992 από τις διωκτικές αρχές όταν οι περισσότεροι συνελήφθησαν σε μια εξοχική κατοικία στο Πόρτο Γερμενό. 
Η σύλληψη του αρχηγού του «Συνδικάτου» Αντώνη Δίπλα και η καταδίκη του έδωσε την δυνατότητα στον Βασίλη Σούφλα να ηγηθεί της εγκληματικής συμμορίας. Τα αμέσως επόμενα χρόνια δημιούργησε μαζί με τον Κατηφίδη μια νέα εγκληματική ομάδα και άρχισαν να εκτελούν τα περισσότερα συμβόλαια θανάτου ενώ παράλληλα το συνδικάτο πραγματοποιούσε και ένοπλες ληστείες, βελτιώνοντας ακόμα περισσότερο την σχέση του με τα κυκλώματα προστασίας της αθηναϊκής νύχτας. Η νέα αυτή ομάδα περιλάμβανε τον Κώστα Ανδρεάδη, τον Σωτήρη Κιούση, τον Δημήτρη Καπετανάκη τον Βασίλη Ανδρεάδη και τον Μιχάλη Αδαμαντίδη. Σχέσεις με αυτήν την νέα ομάδα φέρεται να είχαν και οι Αναστάσιος Χατζόπουλος και Αλέξανδρος Ζεκερίδης.

Εγκληματική δράση
Το «Συνδικάτο» ευθύνονταν για μια σειρά εγκληματικών ενεργειών,όπως: 
Η δολοφονία του ζεύγους Κατσαφαρέα στις 15 Απριλίου 1990 στο Οίτυλο Λακωνίας.
Η δολοφονία του στρατιώτη Αντώνη Φαμέλου στις 17 Μαρτίου 1992 ενώ έκανε σκοπιά στην κεντρική πύλη του στρατοπέδου Μάνδρας.
Η δολοφονία του εμπόρου αυτοκινήτων Κωνσταντίνου Ντάκου στην περιοχή Σεπολίων στις 5 Μαΐου 1992, ενώ αποχωρούσε από το κατάστημα του.
Οι δολοφονίες των Θ. Παραρά και Θ. Μπελεγρή, οδηγού και συνοδού σε χρηματαποστολή της Γενικής Τράπεζας, στις 18 Μαΐου 1992, στην περιοχή Παγκρατίου, όταν μέλη του «συνδικάτου» άρπαξαν έναν σάκο από το αυτοκίνητο με 10 εκατομμύρια δραχμές.
Η δολοφονία του οικονομικού διευθυντή του κλαμπ «Mercedes» Ευάγγελου Παρασιάκου στη Νέα Ερυθραία στις 13 Φεβρουαρίου 1993, που σύμφωνα με τις αρχές δράστες ήταν ο Βασίλης Σούφλας και ο Γιώργος Καλτσάς (αδελφός του υπαρχηγού Βασίλη Καλτσά).
Η ληστεία στο υποκατάστημα της Εθνικής Τράπεζας στη Νιγρίτα Σερρών στις 5 Ιουλίου 1993, όπου δολοφονήθηκε ο ταμίας Γιώργος Καραγκιόζης, που σύμφωνα με τις αρχές δράστης ήταν ο Βασίλης Σούφλας και οργανωτές της ληστείας ο Σωτήρης Κιούσης και ο Κώστας Ανδρεάδης.
Η δολοφονία του ιδιοκτήτη πρατηρίων τσιγάρων Βασίλη Μπαρτζώκα στις 17 Δεκεμβρίου 1993.
Η δολοφονία του ιδιοκτήτη της σχολής οδηγών Μανώλη Σαμίου στις 7 Ιανουαρίου 1994. στον Πειραιά.
Η ληστεία σε υποκατάστημα της Εγνατίας Τράπεζας τον Οκτώβριο του 1994.
Η απαγωγή του σεσημασμένου για υποθέσεις ναρκωτικών Ηλία Ορφανού την 1 Σεπτεμβρίου 1994, όπου φέρεται να συμμετείχε ο Αλέξανδρος Ζεκερίδης.

Επίλογος 
Η δράση του Συνδικάτου άρχισε να φθίνει από τις αρχές του 1996 καθώς αρκετά μέλη θα βρεθούν δολοφονημένα και συγκεκριμένα:
Ο Βασίλης Σούφλας βρέθηκε δολοφονημένος και θαμμένος σε μια ερημική τοποθεσία στο Δήλεσι τον Απρίλιο του 1996, όπου σύμφωνα με τις ιατροδικαστικές αρχές ο θάνατος του επήλθε δύο χρόνια νωρίτερα.
Στις 6 Αυγούστου 1997 από τις φυλακές της Κέρκυρας θα πραγματοποιηθεί μια ομαδική απόδραση κρατουμένων, στην οποία μετείχαν δύο από τα ηγετικά μέλη του συνδικάτου, ο Αντώνης Δίπλας και ο Βασίλης Καλτσάς καθώς και οι κακοποιοί Μιχάλης Αδαμαντίδης και Κώστας Χιρβαντίδης. Ωστόσο ο Δίπλας δεν θα καταφέρει να αποδράσει καθώς τραυματίστηκε. Ένα μήνα περίπου μετά την ομαδική απόδραση, καθώς τότε προσδιορίζουν την ημερομηνία οι ιατροδικαστές, θα δολοφονηθούν ο Μιχάλης Αδαμαντίδης και η φίλη του Αθηνά Βλαχοστεργίου, το πτώμα της οποίας βρέθηκε σε κατάσταση προχωρημένης αποσύνθεσης στις 8 Νοεμβρίου στη θέση Κρόνιζα, κοντά στην Κοινότητα Λεονταρίου Βοιωτίας. Δεκαπέντε ημέρες αργότερα θα βρεθεί θαμμένο σε ερημική περιοχή της Θήβας σε προχωρημένη σήψη το πτώμα ενός άνδρα, που όπως διαπιστώθηκε από την εξέταση του DNA ήταν ο Αδαμαντίδης ο οποίος είχε πυροβοληθεί στο κεφάλι με κυνηγετική καραμπίνα.
Στις 14 Νοεμβρίου του ίδιου έτους θα πέσει θύμα ενός τροχαίου δυστυχήματος ο 38χρονος δραπέτης και υπαρχηγός του Συνδικάτου Βασίλης Καλτσάς στην περιοχή Νέων Μουδανιών της Χαλκιδικής, ο οποίος λίγες ημέρες αργότερα υπέκυψε στα τραύματά του στο νοσοκομείο όπου νοσηλευόταν.  
Στις 14 Δεκεμβρίου, στο Δίστομο της Βοιωτίας, βρέθηκε δολοφονημένος στο πορτ-παγκαζ του αυτοκίνητου του ο Γιώργος Καλτσάς, αδελφός του Βασίλη, έχοντας δεχθεί δέκα σφαίρες.

Τα υπόλοιπα μέλη του Συνδικάτου συνελήφθησαν και παραπέμπθηκαν σε δίκες με βαριές κατηγορίες, όπου και καταδικάστηκαν σε πολυετής ποινές φυλάκισης. Εξαίρεση αποτελεί ο Αλέξανδρος Ζεκερίδης, ο οποίος εξαφανίστηκε μυστηριωδώς και σύμφωνα με κάποιες εκτιμήσεις των διωκτικών αρχών φέρεται να έχει δολοφονηθεί από άλλα μέλη του συνδικάτου.

Παραπομπές

Έγκλημα στην Ελλάδα
Δολοφονίες στην Ελλάδα
Εγκληματικές οργανώσεις